Heilmikill búnaður verður fluttur að Þingvallavatn í dag. Komið verður upp vinnubúðum þar fyrir kafara svo unnt verði að sækja lík mannanna fjögurra sem drukknuðu þegar flugvél þeirra endaði í vatninu á fimmtudag í síðustu viku. Þá verður flugvélin einnig hífð upp.
Lögreglan á Suðurlandi stýrir rannsókn og aðgerðum í og við Þingvallavatn. Sextán kafarar, hið minnsta, koma að því að ná upp líkum mannanna fjögurra og flugvélarinnar, sem nú eru á fjörutíu til fimmtíu metra dýpi í Þingvallavatni.
Aðgerðin er flókin. Hver kafari getur að hámarki verið í kafi í tíu mínútur. Til þess að ná flugvélinni upp þurfa kafararnir að fara niður á 48 metra dýpi. Þeir þurfa að ná vélinni upp á 10 metra dýpi, tæma hana þar og tryggja öll gögn og taka ljósmyndir. Einnig kom fram í fréttum RÚV í gær að þegar vélinni hefur verið náð upp á vatnsborðið verður henni fleytt og hún síðan hífð upp á land með þyrlu Landhelgisgæslunnar.
Í dag verður komið upp aðstöðu fyrir stjórnun og fjarskipti kafara við Ölfusvatnsvík í Þingvallavatni. Þá verður sett upp aðstaða fyrir köfunarbúnað, búningsklefi fyrir kafara, færanleg ljósavél í fullri stærð, tveir prammar til vinnu á vatninu, vinnubúðir og snjóruðningstæki.
Rannsókn á flugslysinu sjálfu er einnig hafin. Í minni flugvélum er ekki að finna hinn svokallaða svarta kassa, sem er í stærri vélum. Þó er í litlum vélum neyðarsendir og verður kapp lagt á að finna hann og kanna hvort hann hafi virkað sem skyldi, sagði Ragnar Guðmundsson, hjá rannsóknarnefnd samgönguslysa, í Morgunútvarpi Rásar 2 í morgun.
Í öllum flugvélum erum við með svokallaðan neyðarsendi eða ELT. Það er kannski það fyrsta sem við notum þegar það er flugslys. Neyðarsendir, þegar flugvélin verður fyrir höggi, þá á hann að fara í gang. Nú vitum við náttúrulega að þessi flugvél er á botni Þingvallavatns. Gallinn eða takmörkin við þennan ELT-neyðarsendinn er sú að hann virkar ekki í vatni. Einnig þarf umtalsvert högg til þess að hann fari í gang.
Ragnar segir að vélin sé mjög heilleg að sjá á botninum. Hún verður síðan færð í flugskýli til ítarlegrar rannsóknar.
Það eru vissir þættir samt sem er mjög líklegt að séu spilltir. Rannsókn á eldsneyti og olíu gæti orðið mjög flókin einfaldlega vegna þess að það er mjög líklegt að það sé mengað af vatni nú þegar.

Segja má að heilt þorp rísi við Þingvallavatn í dag. Þangað verður fluttur mikill búnaður til að ná upp flugvélinni og þeim sem fórust í slysinu á fimmtudag. 